સૌરાષ્ટ્રના લોકો બહુ યોગ્ય રીતેજ અમદાવાદી ફાફડાને ‘નળિયા’ તરીકે ઓળખે છે અને તેની મશ્કરી કરે છે. ફાફડા એટલે ગાંઠીયાનો એવો પ્રકાર જે એની ‘કોર’ પર પણ સીધો જ હોય. જ્યારે અમદાવાદી ફાફડા તેની જમણી અને ડાબી એમ બંને સાઈડથી અંગમરોડ ઉત્પન્ન કરીને વાંકા વળીને નળિયા જેવું સ્વરૂપ ઉભું કરે છે. ઘણીવાર તો એની કરોડરજ્જુમાં તકલીફ હોય એમ પણ એ વચ્ચેથી વાંકા થઇ જતા હોય છે. સૌરાષ્ટ્રવાસીઓનો એ ટોણો પણ સાચો છે કે અમદાવાદી ફાફડા ગળે માંડ ઉતરે અને એને ગળે ઉતારવા માટેજ જોડે કઢી નામક એક પ્રવાહી આપવામાં આવે છે જે સૌરાષ્ટ્રના રસ્તે લીંબડી સુધી વિસ્તરેલું છે.